ખેર, જીમના દરવાજા સુધી હું પહોંચ્યો અને એ પછી શરૂ થઈ એક નવી જ દુનિયાની રોમાંચક સફર. મેં જોયું કે ચારે તરફ પહેલવાન જેવા લોકોથી જીમ ઉભરાતું હતું. વજન કેવી રીતે ઉતારવું એનું ટેન્શન એમના મોં પર હતું ! મને જોઈને તો તેઓ મનોમન ચોક્કસ મને રોલમોડલ માની બેઠા હશે ! કાઉન્ટર પર બેઠેલા રિસેપ્સનિસ્ટ બહેને પૂછ્યું કે તમે કયા પ્રોગ્રામમાં જોડાવા માગો છો ? – જનરલ ફિટલેસ, વેઈટ લોસ, કેલેરી ઓપ્ટીમાઈઝર વગેરે વગેરે…. મને તો કંઈ સમજાયું નહીં. સામાન્ય નિયમ એવો છે કે જ્યારે કંઈ ન સમજાય ત્યારે જે પહેલું હોય એ કહી દેવું. આ નિયમ હોટલમાં ઑર્ડર આપતી વખતે પણ કામમાં આવે એવો છે !